Jugu 50 vjet pas lëvizjes për të drejtat civile
Afrikano-amerikanët po kthehen në qytetet e jugut për arsye të strehimit të përballueshëm dhe mundësive për punësim
Dhuna dhe diskriminimi racial shkaktuan një largim masiv të afrikano-amerikanëve nga pjesa jugore e Shteteve të Bashkuara drejt komuniteteve të veriut gjatë viteve 60-të. Tani më shumë zezakë banojnë në jugun amerikan se kudo gjetkë në vend. Strehimi i përballueshëm dhe vendet e punës tërhoqën përsëri afrikano-amerikanët në këtë rajon, ku ëndrra e Dr. Martin Luther Kingut për barazi raciale po bëhet realitet. Chris Simkins i Zërit të Amerikës na njeh me atë që po cilësohet si Jugu i Ri. Sot qyteti Birmingham i Alabamës duket krejt ndryshe nga vitet 60. Zezakët dhe të bardhët së bashku brohorasin për ekipin e tyre të bejsbollit. 50 vjet më parë ky nuk ishte realiteti në këtë ish vatër të nxehtë të diskriminimit dhe urrejtjes racore. Pas miratimit të ligjieve mbi të drejtat civile dhe të drejtat e votimit në vitet 60, në Birmingham u hapën dyert për kryetarin e bashkisë, William Bell dhe për më shumë se 800 zyrtarë të zgjedhur zezakë në mbarë jugun amerikan. Zoti Bell thotë se kjo u arrit falë sakrificave të miliona njerëzve për të eliminuar ndarjet racore. Jo shumë larg, në shtetin jugor të Misisipit, Flonzie Brown Wright u frymëzua nga lëvizja për të drejtat civile që të fillonte karierën e saj politike. Milton Anderson është një produkt tjetër i jugut të ri të integruar. Në Birmingham, kryebashkiaku Bell përqëndrohet në zhvillimin ekonomik si ndërtimi i statiumit të ri të bejsbollit. Ndërkohë, ai vazhdon përpjekjet për të përmirësuar marrëdhëniet racore dhe mundësi të barabarta për të gjithë banorët. Jeff Drew zotëron një agjenci sigurimesh në Birmingham. Ai thotë se afrikano-amerikanët kanë sot mundësi për të cilat as që mund të ëndërronin para 50 vjetësh. Në shifra rekord, afrikano-amerikanët po kthehen në qytetet e jugut, si në Atlanta, për arsye të strehimit të përballueshëm dhe mundësive për punësim. Kryetari i Bashkisë së qytetit thotë se Atlanta është kryeqyteti i jugut të ri. Kryebashkiaku Kasim Reed thotë se Atlanta ka popullatën e dytë më të madhe afrikano-amerikane në Shtetet e Bashkuara. Ëndrra e Dr. Kingut për barazi shoqërore dhe ekonomike po bëhet realitet në shumë pjesë të jugut. Zezakët dhe të bardhët po gjejnë mënyra për të bashkëjetuar dhe për të pasur sukses në një mënyrë model për komunitete të tjera.